Utemmet ungdom

Handling

Søstrene Penny og Jane Lowe drømmer om en sangkarriere og haiker seg gjennom landet på vei til Los Angeles. Dette fører til at de blir arrestert av den korrupte sheriffen Mitch Bowers i en småby i Sørstatene. Den lokale dommeren, Cecilia Steele, gir dem valget mellom fengsel eller arbeid på en bomullsplantasje i 30 dager. De velger sistnevnte, og ender opp på en plantasje drevet av den nådeløse Russ Tropp. Han betaler Mitch for å arrestere unge mennesker for ubetydeligheter, slik at han selv kan få billig arbeidskraft. Arbeiderne må bo under kummerlige forhold, spise dårlig mat og arbeide hardt, mens de får utbetalt luselønn. De kvinnelige arbeiderne kan bli «forfremmet» til hans personlige hushjelp, dersom han er tiltrukket av dem.
For å forsikre seg som at han får holde på uforstyrret, har Russ forført Cecilia. Hun er fortvilet over at forholdet deres skal holdes hemmelig, men han gir henne akkurat nok oppmerksomhet til at hun ikke avslutter det. Da sønnen til Cecilia, Bob Steele, kommer hjem fra marinen, sørger hun for at han får seg jobb på farmen til Russ. Bob blir opprørt over arbeidernes situasjon, spesielt etter at han begynner å få følelser for Jane. Han reagerer også på at en av de yngste fangene, som bare kalles «Baby», ikke får medisinsk hjelp etter å ha besvimt på åkeren. Russ lurer Penny opp til huset sitt, under påskudd av at han kan hjelpe henne med sangkarrieren. Han forsøker å forføre henne, men hun er ikke interessert. Da hun rømmer ut av huset, pusser han hundene på henne. Takket være Bob blir hun ikke skadet.
Russ tenker stadig på måter å utvide fortjenesten sin på. Han inngår en avtale med noen konkurrerende farmere om at han kan skaffe dem arbeidere, i bytte mot 60 prosent av fortjenesten. Ettersom det er stor mangel på arbeidskraft, er de tvunget til å akseptere tilbudet. Tilstanden for hans egne arbeidere blir imidlertid bare dårligere og dårligere. «Baby» kollapser enda en gang, og Bob haster henne til legen. Hun dør på legekontoret. Legen kan fortelle Bob at hun hadde vært fem måneder gravid, og blødde ihjel da hun spontanaborterte. Bob bestemmer seg for å ta opp de forferdelige arbeidsforholdene med sin mor. Hun har vanskeligheter med å tro på ham og avslører at hun har vært hemmelig gift med Russ i fire måneder. Bob forlater kontoret hennes med uforrettet sak, og bestemmer seg for å slutte på farmen.
Vel fremme på farmen igjen ombestemmer Bob seg, ettersom han ikke ønsker å forlate Jane der. Cecilia setter i gang sin egen etterforskning i skjul. Etter å ha snakket med Jane får hun bekreftet alt det Bob fortalte. Hun finner også ut om alle kvinnehistoriene til Russ, og innser at han har utnyttet henne. I mellomtiden overhører Bob, ved hjelp av spansktalende Margaritia, at Russ planlegger å skaffe billig arbeidskraft fra Mexico ved hjelp av falske arbeidstillatelser. Situasjonen kommer utav kontroll da Russ oppdager dem, og beordrer at de skal drepes. De andre arbeiderne samler seg og er klar til å gå til motangrep. Da ankommer Cecilia og sørger for at både Russ og hans medhjelpere blir arrestert. Hun annonserer også at hun kommer til å slutte som dommer, etter å ha bestemt at alle fangene på farmen nå har fullført sin dom. Jane dropper sangkarrieren for å satse på Bob, mens Penny får sitt store gjennombrudd.

Produksjon

Filmen var nummer to av totalt tre med rockabillymusikeren Eddie Cochran. Han ble drept i en bilulykke tre år etter at filmen ble utgitt. Don Burnett var utlånt fra Metro-Goldwyn-Mayer for å spille i filmen.
Deler av filmen ble spilt inn i Bakersfield i California.

Mottakelse

The New York Times kalte filmen en blanding av «middelmådig melodrama, Mamie Van Doren og rock 'n' roll-sangnumre», men mente likevel at Van Dorens sangnumre ville appellere til den mannlige delen av befolkingen. Filmen har bidratt til å gjøre Van Doren til en kultpersonlighet.